To mænd på 21 og 22 år var tirsdag aften på noget af en tur. En patrulje blev sendt til et tyveri af 60 liter dieselolie fra en minigraver, hvor der var set en sort Audi køre væk i høj fart. Patruljen mødte kort efter bilen og forsøgte forgæves at få den stoppet. Det er dog endnu ikke sikkert, om det er de samme, som står bag tyveriet, som er flygtet fra politiet. Det endte i stedet i en biljagt , hvor de to unge mænd kørte hasarderet gennem Farsø og kastede tomme øldåser ud - enten efter andre biler eller i et forsøg på at ramme politibilen - mens de susede afsted med 150 kilometer i timen. Mens den ene politibil mistede den sorte Audi A3 af syne, havde en anden forsøgt at standse bilen. Det endte dog i en påkørsel, en politibil, som må en tur til mekanikeren og audien gennem en hæk. Borgere hjalp på vej Flugten fortsatte herefter til fods. Til stor glæde for politiet var der vakse borgere, som havde set to personer løbe fra en Audi og kunne hurtigt pege dem i retningen af deres skjulested. Så efter nogle minutter til fods kunne politiet finde de to unge mænd og anholde dem. Havde det ikke været for nogle af borgerne, var det ifølge Nordjyllands Politi i Vesthimmerland ikke sikkert, at de var blevet fanget så hurtigt. De to anholdte er tidligere kendt af politiet.
Ifølge politiet er det til dels borgernes fortjeneste, at de to nu er fanget.